b"\n_START_ARTICLE_\nMatja\xc5\xbe Birk\n_START_SECTION_\n\xc5\xbdivljenje\n_START_PARAGRAPH_\n\xc5\xa0tudiral je franco\xc5\xa1\xc4\x8dino in nem\xc5\xa1\xc4\x8dino na Filozofski fakulteti v Ljubljani. Po zaklju\xc4\x8denem \xc5\xa1tudiju je delal kot organizator seminarjev in prevajalec pri Izobra\xc5\xbeevalnem centru za vodilne delavce pri Gospodarski zbornici Slovenije (sedanja IEDC Bled School of Management), voditelj jezikovnih te\xc4\x8dajev pri Izobra\xc5\xbeevalnem centru za tuje jezike Ljubljana, predavatelj in na Fakulteti za dru\xc5\xbebene vede v Ljubljani. Na Filozofski fakulteti v Ljubljani je magistriral iz nem\xc5\xa1ke knji\xc5\xbeevnosti z delom Korespondenca med Josephom Rothom in Stefanom Zweigom (1996), z disertacijo Nem\xc5\xa1ka literarna ustvarjalnost v \xc4\x8dasopisu Illyrisches Blatt (1819\xe2\x80\x921849) pa doktoriral (1999). V tujini se je izpopolnjeval na Humboldtovi Univerzi v Berlinu, Univerzi Friedricha Schillerja v Jeni, Goethejevem in\xc5\xa1titutu v Berlinu, na L'\xc3\x89cole normale sup\xc3\xa9rieure de Fontenay-Saint-Cloud v Parizu in na dunajski univerzi.\n_START_SECTION_\nDelo\n_START_PARAGRAPH_\n\xc5\xbde od 1991 zaposlen kot visoko\xc5\xa1olski sodelavec na Filozofski fakulteti Univerze v Mariboru, od 2005 pa je na tej fakulteti izredni profesor za nem\xc5\xa1ko knji\xc5\xbeevnost. Njegovo raziskovalno podro\xc4\x8dje zajema novej\xc5\xa1o nem\xc5\xa1ko knji\xc5\xbeevnost; nem\xc5\xa1ko literarno produkcijo na Slovenskem 19., zgodnjega 20. stoletja; literarno in kulturno zgodovino; sociologijo literarne zgodovine; recepcijo literarnih del ter procese literarnih in kulturnih transferjev. Kot predavatelj je gostoval na univerzah v Avstriji (Dunaj, Salzburg, Innsbruck), Nem\xc4\x8diji (Bayreuth, Dortmund), Franciji (Tours), Bolgariji (Sofija, Veliko Tarnovo), na Hrva\xc5\xa1kem (Zagreb) in drugod. Strokovno se udejstvuje tudi kot \xc4\x8dlan naslednjih in\xc5\xa1titucij in projektov: Thalia Germanica, Zdru\xc5\xbeenje za avstrijsko literaturo in kulturo (Gf\xc3\x96L), Mednarodno zdru\xc5\xbeenje germanistov (IVG), Avstrijsko zdru\xc5\xbeenje germanistov (\xc3\x96GG), Zdru\xc5\xbeenje germanistov ju\xc5\xbene in jugovzhodne Evrope, Mednarodno zdru\xc5\xbeenje Stefana Zweiga, Mednarodno zdru\xc5\xbeenje Josepha Rotha in Dru\xc5\xa1tvo Slovenija-Francija."